醴泉歌
作者：張元孝
朝代：宋

paragraphs: 君不見齊城城西范公泉，曾照當年范公影。
范公一去不復返，異時此地成佳景。
先賢口澤氣尚存，甘棠遺愛誰能並。
貌公遺像龕公泉，千年恒對佗山嶺。
惟有此山見此公，後樂不廢林泉景。
古來豪傑宦轍經，山川草木皆引領。
不獨照耀翰墨光，抑且品題丹青炳。
顧予昔忝宗伯省，諧世無術傷骨鯁。
一年謫官此羈棲，數向寒泉挽修綆。
冰壺日日潄瓊液，涓滴解使心常醒。
平生頗味海內水，此與金山可並鶚。
膏澤定有鬼神護，清流自與乾坤永。
忽復飄然當去茲，泉聲引韻若爲哽。
坎漥詎測源流深，鳥鵲空噪梧桐冷。
君不見古人飲水必廉泉，臨流洗耳須清潁。
嗟哉此水可洗心，往來祠下宜深省。